Norge renner bort i sommervarmen
Fredag registrerte Meteorologisk institutt på Blindern svært høye temperaturer i store deler av Norge. Den høyeste temperaturen som ble målt var 30,6 grader i Gvarv i Telemark. En av de som benyttet det varme været til å ta seg en dukkert, var Therese Kjørmo (18) fra Flekkefjord. Der var det 28 grader i luften. - Det var veldig forfriskende, selv om det ikke var så varmt. Det var nok 11 grader i vannet, sier Kjørmo til VG Nett. Sammen med venninnen Inger Synnøve Illebæk tok hun seg et bad, mens resten av klassen grillet. - Jeg gjør dette for å holde meg frisk. Jeg følger meg veldig mye friskere etter et kaldt bad, sier Kjørmo.Meteorologene er sikre på at det ikke blir like varmt resten av Pinsen. - Det blir ruskevær lengst nord, hvor det ikke er snakk om sommertemperaturer. Dårligst blir det i Finnmark og Troms, hvor det kan komme noe nedbør i form av regn, sier Bjart Eriksen, statsmeteorolog, til VG Nett. Ifølge Eriksen blir det fint vær sør for Stadt og Dovre i pinsehelgen. - Vi kan regne med varmt og flott vær i Sør-Norge fremover, men temperaturtoppen er nådd i dag. Tropenetter er det for tidlig å snakke om, mener meteorologen. - Vi får nok ikke det før i juli eller august. Til nå så er sjøtemperaturene altfor lave. Høyeste temperatur i natt ble målt på Tryvann i Oslo med 16,7 grader, sier Eriksen. - Hvis du vil bade der det er varmest, bør du oppsøke ferskvann. Det er flere plasser i Sør-Norge som har mellom 16-18 grader i vannet. De høye temperaturene fører til at mange blir solbrent. - Husk å smøre dere godt, påminner meteorologen.Det varme været gjør at vi ønsker å kjøle oss ned. Ikke bare i form av å bade, men også nyte en kald is. Det betyr butikk for is-selgerne. - Salget er helt fantastisk. Det er et lite eventyr. Som mai ser ut nå, selv med en værmessig moderat start frem til 17. mai, har det vært to store uker for oss, sier Eirik Kruse, markedssjef i Diplom-Is, til VG Nett. Ifølge ham har de satt omsetningsrekord for de siste tre årene. - Vi snakker om et sted mellom 13 til 15 prosent økning sammenlignet med mai i fjor, som var veldig bra. Det er fort snakk om fem til seks millioner små-is, sier Kruse. - Det er dette vi har ventet på i hele år. Når været endelig kommer, så er det veldig moro. Salget av flaskevann nærmest dobler seg for øl- og mineralvanngiganten Ringnes. - Godt vær er godt nytt for oss. Hetebølger over tid kan doble salget av vann for oss. Vi ser det mest på salget av vann og øl, sier Nicolay Bruusgaard, kommunikasjonssjef i Ringnes, til VG Nett. Skal du grille?Sjekk VGs kåring av årets beste grillmatDet varme været fører til økt snøsmelting i Sør-Norge. Norges vassdrags- og energidirektorat gikk onsdag ut og varslet om vannføringer opp på nivå opp mot femårsflom i de mest utsatte vassdragene. - Vannføringen ventes å kulminere i løpet av perioden fra i dag til mandag. På Sørlandet og Østlandet ventes ikke flomvannføringer i nedre deler av de større vassdragene, skriver direktoratet i en pressemelding. Spesielt utsatt er hovedvassdragene i Hordaland, Sogn og Fjordane og Møre og Romsdal. Sterk snøsmelting kombinert med vannmettet jord gir også moderat fare for jordskred. Dette gjelder spesielt i terreng med bratte skråninger, og langs bekker og elveløp med stor vannføring.
Norge smelter i sommervarmen. Bokstavelig talt.